ზრამაგა

ზრამაგა — ციხე ისტორიული დვალეთის ერთ-ერთ თემში — ზრამაგისხევში.

XVIII საუკუნის სწავლული ვახუშტი ბატონიშვილი ანსხვავებს ორ დასახლებულ პუნქტს — ზემო და ქვემო ზრამაგას: „ქვემო ზრამაგა... ციხე დიდი, ფრიად მაგარი; იტყვიან აღშენებულსა თამარ მეფისაგან, და დაბა კოშკოვანი“. ზრამაგის ციხე თავისი ზომით (13 მ x 26 მ) და გეგმით (არასწორ ოთხკუთხედია) მნიშვნელოვნად განსხვავდება ადგილობრივი საგვარეულო კოშკებისაგან. იგი აღმართულია ძნელად მისადგომ წარზიდულ მაღალ კლდოვან გორაზე და გადმოჰყურებს კასრის ხეობას. XVII–XVIII საუკუნეების მიჯნაზე ზრამაგის წარჩინებულ გვარად და ციხის მფლობელად მოიხსენიებიან ელიყანაშვილები, რომელთა თავკაცები ვასალურ დამოკიდებულებაში იყვნენ ქართლის მეფეებთან. აქ არაერთხელ შეფარებია მეფე არჩილ II, ხოლო 1689 წელს ზრამაგაში მისი შვილებიც იყვნენ. ვახუშტის ცნობით, ერეკლე I-მა მათ შესაპყრობად ბარძიმ მდივანბეგი გაგზავნა, მაგრამ ელიყანაშვილმა ქართველი ბატონიშვილები დიგორს გახიზნა და ბარძიმი აიძულა უკან გაბრუნებულიყო.

 ლიტერატურა 

 ქართლის ცხოვრება, ს. ყაუხჩიშვილის გამოც., ტ. 4, თბ., 1973.

კატეგორია:დვალეთის ციხესიმაგრეები